SAL werk aan herstelplanArgieffoto Die Suid-Afrikaans Lugdiens (SAL) het glo tot Maart om ŉ suksesvolle herstelplan tot winsgewendheid in werking te stel. “Die sperdatum is 24 Maart en dan kan julle my weer vra watter roetes opgeskort is; of ons ŉ finansiële verklaring uitgereik het; of ŉ algemene jaarvergadering gehou is; en watter moontlikhede vir gelykheidsvennootskappe ons beskikbaar gestel het,” het Nico Bezuidenhout, waarnemende uitvoerende hoof van SAL, aan verslaggewers in Johannesburg gesê. Die 90 dae-herstelplan word deur Lynne Brown, minister van openbare ondernemings, en die nuwe SAL-raad ondersteun . “Die nasionale lugredery word deur bankrotskap in die gesig gestaar, is besig om vinnig sy mededingendheid in die mark te verloor, beleef voortslepende bestuursprobleme, en ŉ onvermoë om doeltreffend bedryf te word,” het Bezuidenhout verduidelik. “Ons algemene jaarvergadering is uitgestel. Ons is tans in die moeilikheid. Niemand kan binne 90 dae ŉ besigheid omdraai nie. Ons doel is om stappe te doen om die maatskappy op die pad na herstel te lei. Die tipe stappe wat ons kan meet.” Die SAL het die afgelope drie jaar nog nie finansiële verslae uitgereik of ŉ AJV gehou nie. Die maatskappy steun op staatsfinansiering, wat Nhlanhla Nene, minister van finansies, onlangs aangekondig het nie meer beskikbaar gaan wees nie. “Die tesourie het aangedui dat daar nie meer enige finansiële inspuitings in die SAL gaan wees nie en dat ons stappe moet doen om ten volle te herstel,” het Bezuidenhout gesê. “Ons druk voort met elke stap van die plan.” Hy het gesê ŉ “oorlogskabinet” is saamgestel om die lugredery weer op sy voete te bring. Die span vergader twee maal per week en moet weekliks aan die raad verslag doen. Hy het egter bygevoeg dat die lugredery nie tans afleggings oorweeg nie. “Ons is nog nie op die punt waar ons moet herstruktureer nie,” het Bezuidenhout verduidelik.